Seun geskiet tydens poskantoorroof‘n Sesjarige seun is Dinsdag in ‘n rooftog by die Mayflower-poskantoor naby Ermelo geskiet, het die polisie in Mpumalanga gesê. Kol. Leonard Hlathi, ŉ polisiewoordvoerder, sê agt gewapende mans het die tellers met vuurwapens gedreig en hulle gedwing om die kluis oop te sluit. “Terwyl die mans van die toneel gevlug het, het hulle skote gevuur en drie omstanders, waaronder ŉ sesjarige seun, geskiet en gewond.” Hlathi sê die mans het met ŉ onbekende bedrag kontant in ŉ wit Toyota Hilux 4×4 en ‘n groen Toyota Avanza gevlug. Die polisie ondersoek ‘n saak van roof en poging tot moord. Niemand is nog in verband met die voorval in hegtenis geneem nie. Enigiemand met inligting kan ao. Velaphi Mnisi kontak by 082 496 3169 of 013 881 9017.